b'\n_START_ARTICLE_\nVasaros meilu\xc5\xbeiai\n_START_SECTION_\nTurinys\n_START_PARAGRAPH_\nMaiklas ir Keit\xc4\x97 \xe2\x80\x93 jauna pora, k\xc4\x85 tik baig\xc4\x99 koled\xc5\xbe\xc4\x85. Jiedu pa\xc5\xbe\xc4\xafstami daugiau kaip 10 met\xc5\xb3, i\xc5\xa1 kuri\xc5\xb3 didesn\xc4\x99 pus\xc4\x99 laiko draugauja. At\xc4\x97jus vasarai, jie nusprend\xc5\xbeia praleisti atostogas vienoje Graikijos saloje. Prad\xc5\xbeioje jie linksmai kartu leid\xc5\xbeia laik\xc4\x85, kol Maiklui \xc4\xaf ak\xc4\xaf krinta Lina \xe2\x80\x93 netoliese apsistojusi pranc\xc5\xabz\xc4\x97 archeolog\xc4\x97. Niekada nebuv\xc4\x99s su kita moterimi, tik su Keite, jis pradeda rodyti \xc5\xa1iai d\xc4\x97mes\xc4\xaf ir netrukus jiedu suart\xc4\x97ja. Kadangi Maiklas labai myli savo draug\xc4\x99 ir d\xc4\x97l i\xc5\xa1davyst\xc4\x97s jau\xc4\x8dia kalt\xc4\x99, o \xc5\xa1iai \xc4\x97mus ka\xc5\xbek\xc4\x85 \xc4\xaftarti, visk\xc4\x85 prisipa\xc5\xbe\xc4\xafsta._NEWLINE_Nor\xc4\x97dama j\xc4\xaf pamokyti, Keit\xc4\x97 eina \xc4\xaf vietin\xc4\xaf bar\xc4\x85, ketindama susipa\xc5\xbe\xc4\xafsti su kokiu nors vyru ir galb\xc5\xabt su juo permiegoti, ta\xc4\x8diau naujas pa\xc5\xbe\xc4\xafstamas pasirodo es\xc4\x85s ne itin malonus ir galiausiai jai tenka nuo \xc5\xa1io sprukti. Po to, kai vakare Maiklas gr\xc4\xaf\xc5\xbeta i\xc5\xa1 naujo pasimatymo su Lina, Keit\xc4\x97 pareikalauja, kad jis \xc5\xa1iuos santykius nutraukt\xc5\xb3._NEWLINE_Kit\xc4\x85 vakar\xc4\x85 ji pati apsilanko Linos namuose, ta\xc4\x8diau vietoje konfrontacijos moterys praleid\xc5\xbeia kelias valandas pasakodamos kiekviena apie savo pom\xc4\x97gius: Lin\xc4\x85 \xe2\x80\x93 archeologij\xc4\x85, o Keit\xc4\x97 \xe2\x80\x93 fotografij\xc4\x85. Maikl\xc4\x85 nustebina, kad jos abi merginos randa bendr\xc4\x85 kalb\xc4\x85, bet tai netrukdo jiems trims kartu leisti laik\xc4\x85. Keitei vis dar sunku susitaikyti, kad Maiklas miega su Lina, ta\xc4\x8diau netrukus tarp j\xc5\xb3 nusistovi meil\xc4\x97s trikampis, kuomet abi moterys dalinasi vienu vyru. Vis tik Lina netrukus pradeda baimintis, kad vasara pasibaigs ir naujieji draugai i\xc5\xa1vyks \xc4\xaf Amerik\xc4\x85, j\xc4\x85 palikdami. Nors Maiklas ir Keit\xc4\x97 tikina, kad tai neb\xc5\xabtinai turi baigtis, Lina nusprend\xc5\xbeia pirmoji pasitraukti ir vien\xc4\x85 dien\xc4\x85 dingsta kartu su jaunu vaikinu Janu, su kuriuo susipa\xc5\xbe\xc4\xafsta papl\xc5\xabdimyje. Maiklas su Keite jos kelet\xc4\x85 dien\xc5\xb3 ie\xc5\xa1ko, v\xc4\x97liau m\xc4\x97gina t\xc4\x99sti atostogas, ta\xc4\x8diau prisiminimai apie Lin\xc4\x85 juos trikdo ir galiausia jie nusprend\xc5\xbeia i\xc5\xa1vykti anks\xc4\x8diau laiko. Oro uoste jie susiduria su Lina, kuri persigalvojo ir nusprend\xc4\x97 v\xc4\x97l su jais susitikti. Trijul\xc4\x97 gr\xc4\xaf\xc5\xbeta \xc4\xaf sal\xc4\x85, kad kartu praleist\xc5\xb3 likusias 3 atostog\xc5\xb3 savaites.'